Darhata Sawabi

Si Darháta Sawábi (Marso 4, 1943 - Marso 12, 2005) ay isang Pilipinang manghahabi ng pis syabit na ginawaran bilang Manlilikha ng Bayan noong 2005.

Unang yugto ng buhay
Ipinanganak si Darháta Sawábi noong Marso 4, 1943 sa barangay ng Parang sa Jolo, Sulu. Siya ay isang Tausug. Hindi na siya nakapag-asawa.

Manghahabi

Ang paghahabi lamang ang maaaring pagkakitaan ni Darháta Sawábi dahil siya ay lumaki na ang alam lamang ay ang mga gawaing bahay. Ang mga nagagawa niyang kwadradong pis syabit na may sukat na nasa 39 o 40 pulgada ay nagkakahalaga ng humigit-kumulang dalawang libong piso o P2,000 bawat isa. Ang pis ay tumutukoy sa disenyo o pattern na heometriko samantalang ang syabit ay kumakatawan sa pamamaraan (Inggles: technique) at kawit (Inggles: hook). Ang isang piraso ng pis syabit ay hinahabi ni Sawábi ng tatlong buwan. Ang mga habing ito ay binibili ng mga Tausug. Ginagamit nila ito bilang headpiece o head covering na inilalagay sa kanilang mga ulo upang ito ay matakpan. Ginagamit din ang pis syabit bilang palamuti sa mga katutubong kasuotan ng mga Tausug. Dahil sa kahanga-hangang kasanayan sa sining ng paghahabi ng pis syabit at sa kanyang mga masalimuot na mga disenyo, nagawa ni Darháta Sawábi na maging mataas ang halaga ng kanyang mga habi. Maging ang kanyang sariling komunidad ng mga manghahabi ay kinikilala ang kanyang kadalubhasaan sa paghabi ng pis syabit, ang kanyang matapang na paggamit ng mga magkakaibang kulay, at ang katapatan niya sa pagsunod o paggamit ng mga tradisyunal na disenyo.

Sa kabila ng kaguluhang dulot ng hidwaan sa pagitan ng pamahalaan ng Pilipinas at ng mga Moro noong dekada sitenta ay nanatiling pursigido si Darháta Sawábi sa kanyang paghahabi ng pis syabit. Nagpatulong siya sa kanyang paghabi sa mga baguhang manghahabi noong siya ay tumuntong ng apat na walong taong gulang. 

Kamatayan
Namatay si Darháta Sawábi noong Marso 12, 2005.

Mga sanggunian

Panlabas na link
 Itinatampok si Darhata Sawabi sa opisyal na Facebook page ng National Commission for Culture and the Arts

Kategorya:Pilipinong manlilikha
Kategorya:Sining ng Pilipinas